ΓΡΑΠΤΗ ΕΡΩΤΗΣΗ E-2591/98

υποβολή: Elisabeth Schroedter (V) προς την Επιτροπή

(1 Σεπτεμβρίου 1998)

Θέμα: Προώθηση του σχεδίου "Στρατηγικές για το Friedrichshain 1998-2000", Βερολίνο-Friedrichshain, Γερμανία.

Η Ευρωπαϊκή Ένωση, επιχορηγεί το έργο "Στρατηγικές για το Friedrichshain 1998-2000", για τη νομαρχιακή περιφέρεια Βερολίνο-Friedrichshain, στα πλαίσια των προτύπων αστικών προγραμμάτων, άρθρο 10, του Ευρωπαϊκού Ταμείου Περιφερειακής Αναπτύξεως. Την νομαρχιακή περιφέρεια την αφορά επίσης ένα έργο Urban (Απόφαση 94/628/ΕΚ της Επιτροπής, της 29.7.1994 στο πλαίσιο κοινοτικής στηρίξης για τις γερμανικές περιφέρειες του Στόχου 1(1)). Το πρότυπο αστικό πρόγραμμα θα δημιουργήσει, μεταξύ άλλων, θέσεις εργασίας προτύπου χαρακτήρα, αμέσως, με την ένταξη μακροχρονίως ανέργων κα εμμέσως με την υποστήριξη των ΜΜΕ.

1. Εκτιμά η Επιτροπή ότι αυτός ο στόχος έχει επιτευχθεί;

2. Είναι σε θέση η Επιτροπή να ελέγξει την απασχόληση εργαζομένων οι οποίοι δεν έχουν κοινωνική ασφάλιση στα πλαίσια των "Στρατηγικών για το 1998-2000";

3. Πώς εμποδίζει η Επιτροπή τη χρηματοδότηση ανταγωνιστικών σχεδίων, ιδιαίτερα στον τομέα του πολιτισμού στα πλαίσια προτύπων αστικών προγραμμάτων, του έργου Urban και άλλων δημοσίων αναπτυξιακών προγραμμάτων στο Βερολίνο-Friedrichshain;

4. Τι φρονεί η Επιτροπή ως προς το ζήτημα ενός έργου που προωθείται με πόρους της ΕΕ, το οποίο προβλέπει την έμμεση υποστήριξη των ΜΜΕ του Friedrichshain, χωρίς να περιλαμβάνει ρυθμίσεις προτιμησιακού χαρακτήρα για την εγκατάσταση των ΜΜΕ;

Απάντηση της κας Wulf-Mathies εξ ονόματος της Επιτροπής

(1 η Οκτωβρίου 1998)

1. Το πρόγραμμα "στρατηγικές για το Friedrichshain" εγκρίθηκε στο πλαίσιο των πρότυπων αστικών έργων του Ευρωπαϊκού Ταμείου Περιφερειακής Ανάπτυξης (ΕΤΠΑ) τον Ιούλιο του 1997. Ήταν ένα από τα 26 καινοτόμα έργα που επελέγησαν από περισσότερα από 500 έργα που υποβλήθηκαν από πόλεις σε όλη την Ευρώπη. Η χρηματοδότησή του διαρκεί από το 1997 μέχρι τον Δεκέμβριο 1999 και το ΕΤΠΑ χορηγεί συνολικά 2.19 εκατ. ECU. Η πρώτη προκαταβολή της χρηματοδότησης του ΕΤΠΑ καταβλήθηκε και οι περαιτέρω πληρωμές εξαρτώνται από την ικανοποιητική πρόοδο του έργου. Η Επιτροπή παρακολουθεί την πρόοδο, αλλά, στο στάδιο αυτό, είναι πολύ νωρίς να εκτιμηθεί εάν έχουν επιτευχθεί οι στόχοι του προγράμματος.

2. Επιπροσθέτως, το έργο υπόκειται σε έλεγχο κατά τη διάρκεια και μετά την περάτωσή του. Ο έλεγχος εκτιμά την οικονομική διαχείριση και την τήρηση των όρων της επιχορήγησης, συμπεριλαμβανομένης της ανάγκης συμμόρφωσης με όλη την σχετική κοινοτική νομοθεσία. Τα έργα επίσης υπόκεινται σε έλεγχο από τις εθνικές διοικήσεις, οι οποίες ελέγχουν την συμμόρφωση προς την εθνική νομοθεσία, επί παραδείγματι, σχετικά με τις κοινωνικές ασφάλειες.

3. Από απόψεως ανταγωνισμού όσον αφορά την χρηματοδότηση, η Επιτροπή δεν επιτρέπει τη διπλή χρηματοδότηση ενός έργου μέσω διαφορετικών κοινοτικών προγραμμάτων. Αυτό παρεμποδίζεται, μεταξύ άλλων μέτρων, μέσω διϋπηρεσιακής διαβούλευσης πριν από την έγκριση της επιχορήγησης για το έργο.

Η Kirchbauhof GmbH, η οποία είναι υπεύθυνη για το πρότυπο αστικό έργο, έχει επίσης υποβάλει διάφορες αιτήσεις για επιχορήγηση στο πλαίσιο της κοινοτικής πρωτοβουλίας URBAN. Καμία από αυτές δεν εγκρίθηκε και το "Kulturhaus Palisadenstrasse 48" δεν έλαβε ενίσχυση του ΕΤΠΑ στο πλαίσιο του προγράμματος URBAN.

Γενικά, η διαχείριση των έργων στον τομέα του URBAN πραγματοποιείται από την Beratungs- und Servicegesellschaft Umwelt GmbH, η οποία δραστηριοποιείται άμεσα στην περιοχή και εκτιμά τα έργα σε συντονισμό με τις συγχρηματοδοτούσες αρχές του Βερολίνου (Bezirk/Land). Μέχρι σήμερα, εγκρίθηκαν δύο έργα στο Friedrichshain στο πλαίσιο του προγράμματος URBAN, και τα δύο στο πλαίσιο της εξοικονόμησης της ενέργειας (St. Pius-Kirche και Schwimmhalle).

4. Το βασικό όργανο που προτείνεται για στήριξη σε μικρομεσαίες επιχειρήσεις (ΜΜΕ) στο πλαίσιο του πρότυπο αστικού έργου είναι ο οργανισμός διαβούλευσης, ο οποίος θα προσφέρει συμβουλές και επαγγελματική στήριξη στις ΜΜΕ της περιοχής. Δεν είναι ακόμη δυνατό να κριθεί η επιτυχία του πρότυπου αυτού έργου, παρά το γεγονός ότι οι εκθέσεις μέχρι σήμερα δείχνουν ότι έχει σημειωθεί πρόοδος.

(1) ΕΕ L 250 της 26.9.1994, σελ. 18.